Neeva lahing
Neeva lahing (vene keeles Невская битва, rootsi keeles slaget vid Neva) peeti 15. juulil 1240 Novgorodi vabariigi ja Rootsi sõjavägede vahel Neeva jõel, Ust-Ižora asula lähedal. Rootslaste sissetungi arvatav põhjus oli kontrolli saamine Neeva jõe suudme ja Ladoga linna üle ehk varjaagide juurest kreeklasteni viiva kaubatee kõige olulisema osa üle, mis oli olnud novgorodlaste käes juba rohkem kui sada aastat. Lahing oli osa keskaegsetest Rootsi-Novgorodi sõdadest.